Etter at hun var festivalutstiller og designet plakaten til Vossajazz i 2004 digitalt, arbeidet hun i cirka ti år med computergrafikk. Hun har blant annet tatt utgangspunkt i egne etsninger og kombinert etsningens struktur med gamle og nye fotografier og videostills fra egne videoer. Grafikk bygget opp digitalt på en fil er nå godkjent som originalgrafikk. Fra rundt 2015 har hun gradvis gått mer over til å male, blant annet på egenfarget papir. Motivene er mer og mer nonfigurative og flaten preges av den nesten taktile teksturen og fargene.